Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 93/09)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Spreewälder Gurkensülze”

EU-nro: PGI-DE-02601 – 1. huhtikuuta 2020

SAN ( ) SMM (X)

1. Suojatun maantieteellisen merkinnän nimi (nimet)

”Spreewälder Gurkensülze”

2. Jäsenvaltio tai kolmas maa

Saksa

3. Maataloustuotteen tai elintarvikkeen kuvaus

3.1. Tuotelaji

Luokka 1.2 Lihavalmisteet (kuumennetut, suolatut, savustetut jne.)

3.2. Kuvaus 1 kohdassa nimetystä tuotteesta

”Spreewälder Gurkensülze” on Spreewaldin talousalueelta peräisin oleva perinteinen sianlihatuote. Tuotteessa oleva vähärasvainen liha tuntuu suussa hyvin kiinteältä, ja coctailkurkun (cornichon) palat pysyvät rapeina valmiissa syltyssäkin. Itse syltty on väriltään kirkasta, ja sen maku on mieto ja miellyttävä. Spreewälder Gurkensülze -syltyssä on hyvä rakenne ja syltty näyttää herkulliselta. Syltyssä on kirkasta hyytelöä, vähärasvaisia lihanpunaisia lihanpaloja ja vihreitä coctailkurkun paloja. Spreewälder Gurkensülze -syltyn makua kuvataan yleensä hapanimeläksi ja miedoksi.

Syltyssä on ainesosina vähintään 40 prosenttia sianpäästä saatua lihaa sekä vähintään 10 prosenttia vähärasvaista sianlihaa ja vähintään 7 prosenttia Spreewälder Gurken -kurkkua. Kurkunpalat tuntuvat maistettaessa selkeän kiinteiltä. Sianpäästä saatavan lihan lisäksi tuote yleensä sisältää vähärasvaista sianlihaa, esimerkiksi poskien vähärasvaista lihaa ja/tai vähärasvaista jänteetöntä lihaa potkasta ja/tai lavasta. Kaikki liha on suolattu.

Tämän vuoksi rasvapitoisuus on suhteellisen alhainen ja tuotteessa on lihaisa maku. Muitakin ainesosia voidaan reseptistä riippuen lisätä: sipulia, vettä, etikkaa, pöytäsuolaa, mausteita (pippuria, kuminaa tai sinapinsiemeniä) ja/tai mausteuutteita, sokeria, syötävää gelatiinia ja happamuuden säätöaineita, hapettumisenestoaineita, säilöntäaineita ja stabilointiaineita. Keskimääräiset ravintoarvot 100 grammassa sylttyä ovat seuraavat: alle 13 g rasvaa, hiilihydraatteja, joista enintään 8 g on sokeria, 9–15 g proteiinia ja enintään 2,2 g suolaa.

Hyytelön valmistuksessa käytetään coctailkurkkulientä (vesi, etikka, sokeri ja suola) ja vettä, jotta mausta tulisi mieto. Ph-arvo on 3,5–4,7, mikä vastaa coctailkurkkuliemen happoarvoa. Seuraavaksi lisätään kamaran keittämisestä saatu suolaliemi ja/tai sianpään ja muun vähärasvaisen lihan keittämisestä saatu lihaliemi ja sitten vettä ja halutut mausteet. Valmistetuissa Spreewälder Gurken -kurkkutuotteissa happopitoisuus on alle 1 prosentti fermentoitua etikkahappoa. Kurkuissa on myös sokeria.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Coctailkurkut ovat tuotteelle sen ominaisluonteen antava ainesosa. Niiden on täytettävä suojatun maantieteellisen merkinnän (SMM) saaneen Spreewälder Gurken -kurkun vaatimukset.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki kuvatut tuotantovaiheet toteutetaan rajatulla maantieteellisellä alueella.

Sianpäästä saatava liha ja muu vähärasvainen liha suolataan, keitetään ja sen jälkeen leikataan paloiksi ja/tai käytetään kokonaisena tuotteessa.

Vedestä ja/tai kamaran keitinliemestä (jota voi olla kirkastettu) tai sianpään ja muun vähärasvaisen lihan keittämisestä saatavasta lihaliemestä ja/tai syötävästä gelatiinista sekä edellä mainituista mausteista valmistetaan hyytelö.

Ennen hyytymistä hyytelöön lisätään pilkotut sianpään palat ja karkeasti paloitellut vähärasvaisen lihan ja/tai kokonaisten poskien palat. Tämän jälkeen lisätään joko kurkkua, joka täyttää Spreewälder Gurken -kurkun (SMM) vaatimukset, pilkottuna suolaliemessä, jossa ei ole muita kiinteitä ainesosia, tai suurehkoja Spreewälder Gewürzgurken -coctailkurkun paloja. Tämän jälkeen seokseen lisätään coctailkurkkulientä ja reseptistä riippuen pilkottua sipulia, mausteita (esim. pippuri, kumina tai sinapinsiemenet) ja/tai mausteuutteita, sokeria, etikkaa, pöytäsuolaa ja tarvittaessa happamuuden säätöaineita, hapettumisenestoaineita, säilöntäaineita ja stabilointiaineita.

Sen jälkeen syltyn annetaan jäähtyä.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6. Tuotteen, johon rekisteröity nimi viittaa, merkitsemistä koskevat erityiset säännöt

Merkinnöissä on oltava yritystunnus ja/tai valmistajan erälle antama tarkastusnumero.

4. Maantieteellisen alueen tarkka rajaus

Maantieteellisenä alueena on Spreewaldin talousalue. Pohjoisessa alue kulkee Dahme-Spreewaldin piirikunnan rajaa pitkin, aina Spree-Neissen piirikunnan rajalta Münchehofen pohjoisrajalle, Dahme-Spreewaldin piirikunnan poikki Münchehofen, Märkisch-Buchholzin, Halben ja Freidorfin pohjoisrajoja pitkin Dahme-Spreewaldin piirikunnan länsirajalle. Lännessä Spreewaldin talousaluetta rajaavat Dahme-Spreewaldin ja Oberspreewald-Lausitzin piirikuntien rajaosuudet Freidorfista Bronkowiin. Etelässä raja kulkee Calaun ja Altdöbernin hallintoalueiden (Oberspreewald-Lausitzin piirikunta) ja Drebkaun ja Neuhausenin hallintoalueiden (Spree-Neissen piirikunta) etelärajoja pitkin. Idässä Spreewaldin talousaluetta rajaavat Neuhausenin ja Peitzin hallintoalueiden itärajat ja Schenkendöbernin (joka on myös Spree-Neissen piirikunnan raja) hallintoalueen länsiraja.

5. Yhteys maantieteelliseen alueeseen

”Spreewälder Gurkensülze” on suosittu ja tunnettu erikoisuus Spreewaldin alueelta. Erityinen yhteys tuotteen ja sen tuotantoalueen välillä perustuu tuotteen erityiseen maineeseen. Tuote tunnetaan tämän alueen alkuperätuotteena. Alue on puolestaan tunnettu coctailkurkuistaan, joilla on niilläkin suojattu maantieteellinen merkintä.

(1) Maantieteellisen alueen erityisyys

Spreewaldin talousalueella valmistetaan monia erikoisuuksia, jotka sisältävät coctailkurkkua. Näihin kuuluvat perinteiset lihavalmisteet, joissa coctailkurkkua käytetään tuomaan erityistä makua. Tällainen lihavalmiste on myös ”Spreewälder Gurkensülze”, jota on tuotettu ja jolla on käyty kauppaa Spreewaldin talousalueella ainakin kahden sukupolven ajan. Tuotannosta on kirjallisia mainintoja jo vuodelta 1955. Tuottajana on ollut muun muassa valtion omistama yritys Golßener Fleisch- und Wurstwaren, joka oli Golßener Fleisch- und Wurstwaren GmbH -yrityksen edeltäjä ja Cottbusin lihanjalostusyhteenliittymän osakas.

Coctailkurkkua käytetään ainesosana sianlihahyytelössä ainoastaan Spreewaldin talousalueella, ei muilla alueilla. Näin oli jo DDR:n aikaan. Tämä käy eritoten esille (ja voidaan päätellä) DDR:ssä sovelletuista hyvin tarkoista valmistuseritelmistä, sillä missään muissa sylttyjen eritelmissä ei viitata coctailkurkkuun ainesosana. Esimerkkinä voidaan mainita DDR:n standardi TGL 29213/03, Ryhmä 17260, lokakuulta 1974.

(2) Tuotteen erityisyys

Spreewälder Gurkensülze -syltyn erityisluonne johtuu siitä, että syltyssä on paljon vähärasvaista lihaa (syltyssä on ainesosana myös vähärasvaista sian poskilihaa ja/tai vähärasvaista jänteetöntä lihaa potkasta ja/tai lavasta), joten maku on hapanimelä ja mieto. Tuotteen ominaisluonne johtuu myös SMM-nimityksen saaneesta Spreewälder Gurken -kurkusta, jota lisätään joko pilkottuna suolaliemessä, jossa ei ole muita kiinteitä ainesosia, tai suurehkoina Spreewälder Gewürzgurken -coctailkurkun paloina. Tämän ainesosan erityinen maku ei muutu lopputuotteen ”Spreewälder Gurkensülze” jalostuksen aikana.

(3) Syy-yhteys

”Spreewälder Gurkensülze” on vakiinnuttanut asemansa koko Saksassa loppukuluttajien suosimana ja hyvin tuntemana tuotteena. Berliinin Humboldtin yliopiston vuoden 2003 kansainvälisellä vihreällä viikolla tekemässä kuluttajakyselyssä vastaajilta kysyttiin, mistä Spreewaldin alueen liha- ja makkaravalmisteista he olivat kuulleet, ja yleisin vastaus oli ”Spreewälder Gurkensülze”.

Vuosina 2006–2019 Saksan maatalousyhdistys (DLG) myönsi Spreewälder Gurkensülze -syltylle (sen eri tarjontamuodoissa) 13 kultamitalia, kuusi hopeamitalia ja kaksi pronssimitalia. Tuote on herättänyt suurta kiinnostusta tiedotusvälineissä. Siitä kertovat artikkelit on julkaistu esimerkiksi Berliner Zeitung -lehdessä 20. tammikuuta 1996 ja 30. maaliskuuta 1996 sekä Lebensmittel Zeitung -lehdessä 15. huhtikuuta 2005. Ammattireseptejä tarjoavalta suurimmalta saksankieliseltä YouTube-kanavalta ”Topfgucker-TV” löytyy video siitä, miten Spreewälder Gurkensülze -syltystä valmistetaan ruokaa paistettujen perunoiden ja tartarkastikkeen kera. Videota on katsottu jo 5 000 kertaa. Feine Küche -blogista puolestaan löytyy Spreewälder Gurkensülze -resepti.

Vuonna 2006 osana Euroopan unionin Leader-ohjelmaa LAG Spreewaldverein e.V. julkaisi esitteen (10 000 kopiota), jossa kuvataan Spreewälder Gurkensülze -syltyn tuotanto- ja toimitusketjun rakennetta.

Spreewälder Gurkensülze -syltyn kasvavan maineen ja suosion takana on myös se, että viime vuosina myyntialue on laajentunut Itä-Saksasta koko Saksaan. Tuotteen merkitys markkinoilla on kasvanut jatkuvasti. Vuosina 2010–2019 myynti kasvoi 40 prosenttia.

Tuote-eritelmän julkaisutiedot

https://register.dpma.de/DPMAregister/geo/detail.pdfdownload/41797

(1) EUVL L 343, 14.12.2012, s. 1.